**भारत सरकार**

**कृषि एवं किसान कल्‍याण मंत्रालय**

**कृषि, सहकारिता एवं किसान कल्‍याण विभाग**

**राज्‍य सभा**

**अतारांकित प्रश्‍न सं. 1780**

**28 दिसम्‍बर, 2018 को उत्‍तरार्थ**

**विषय: नकदी फसलें उगाने के लिए किसानों को प्रोत्साहित करना**

**1780. सुश्री सरोज पाण्डेयः**

**क्या कृषि एवं किसान कल्याण मंत्री यह बताने की कृपा करेंगे किः**

(क) क्या सरकार ने देश के किसानों को सब्जियों और फलों जैसी नगदी फसलों के उत्पादन हेतु प्रोत्साहित करने के लिए कोई विशेष कार्ययोजना बनाई है; और

(ख) यदि हां, तो इस कार्ययोजना के प्रारूप का ब्यौरा क्या है और इस कार्ययोजना के तहत इन फसलों के उत्पादन में विगत 4 वर्षों में कितनी वृद्धि दर्ज की गई है?

**उत्‍तर**

**कृषि एवं किसान कल्‍याण मंत्रालय में राज्‍य मंत्री (श्री परषोत्‍तम रूपाला)**

(क) समेकित बागवानी विकास मिशन (एमआईडीएच), एक केन्‍द्रीय प्रायोजित स्‍कीम देश में बागवानी क्षेत्र के सर्वागीण विकास के लिए कार्यान्‍वित की गई है जिसमें विभिन्‍न हस्‍तक्षेपों के माध्‍यम से फल, सब्‍जियां, कंद और मूल फसलें, मशरूम, मसाले, फूल, सुगंधित पौधे, नारियल, काजू, कोका और बांस को कवर किया गया हैं। सभी राज्‍य/संघ राज्‍य क्षेत्र एमआईडीएच के अंतर्गत कवर किए जाते हैं।

एमआईडीएच के अंतर्गत पूरे देश में बागवानी को बढ़ावा देने के लिए राज्‍यों/संघ राज्‍य क्षेत्रों को निम्‍नलिखित हस्‍तक्षेपों/क्रियाकलापों के लिए वित्‍तीय एवं तकनीकी सहायता प्रदान की जाती है।

* गुणवत्‍तापूर्ण बीज और रोपण सामग्री के उत्‍पादन के लिए नर्सरी, टिशू कल्‍चर यूनिटों की स्‍थापना करना।
* क्षेत्र विस्‍तार अर्थात् फलों, सब्‍जियों और फूलों के नए फलोद्यानों और बागानों की स्‍थापना करना।
* अनुत्‍पादक, पुराने और जीर्ण फलोद्यानों का पुनर्रूद्धार।
* उत्‍पादकता में सुधार लाने और ऑफ सीजन उच्‍च मूल्‍य की सब्‍जियां और फूल उगाने के लिए संरक्षित खेती अर्थात् पोली-हाउस, ग्रीन हाउस आदि।
* जैविक खेती और प्रमाणन।
* जल संसाधन ढांचों और वॉटर-सेड प्रबंधन का सृजन।
* परागण हेतु मधुमक्‍खी पालन।
* बागवानी तंत्र।
* फसलोपरांत प्रबंधन और विपणन अवसंरचना का सृजन।

(ख) एमआईडीएच योजना के अंतर्गत, फलों और सब्‍जियों का कुल उत्‍पादन वर्ष 2014-15 में 256.08 मिलियन मीट्रिक टन से बढ़कर वर्ष 2017-18 में 276.75 मिलियन मीट्रिक टन (तीसरा अग्रिम अनुमान) हो गया है। पूर्व वर्षों की तुलना में प्रतिशत परिवर्तन के साथ-साथ फलों और सब्‍जियों के उत्‍पादन का वर्ष-वार ब्‍यौरा नीचे दिया गया है:

|  |  |  |
| --- | --- | --- |
| वर्ष | उत्‍पादन (‘000 टन) | पूर्व वर्ष की तुलना में प्रतिशत परिवर्तन  |
| 2013-14 | 251874 |  |
| 2014-15 | 256080 | 1.7 |
| 2015-16 | 259247 | 1.2 |
| 2016-17 | 271090 | 4.6 |
| 2017-18\*  | 276747 | 2.1 |
| \* तीसरा अग्रिम अनुमान  |

\*\*\*\*\*